《过高平县》
宋代·李复

蚩尤食昴乘鬼车，韩国为窟秦为蛇。
韩人畏蛇渡河走，杀气吹为邯山斜。
秦鼓一击赵括死，四十万人坑黄沙。
白日忽落天地黑，鸮衔碧火来人家。
至今野土尽血色，古镞渍血生铜花。
髑髅衔恨骨不朽，千岁开口生齿牙。
秦怒垂涎急饥腹，孱赵轻搏婴其毒。
折戟沉枪铁半消，洗磨赤璺曾封肉。
冤气不绝起凄风，满眼山川无草木。
昼阴夜惨少行人，愁雨荒烟闻鬼哭。
秦兵扫荡六国尘，兵祸弗戢须焚身。
博浪金椎击不死，亡秦终是韩国人。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。